ERASMUS PRE VŠETKÝCH PROGRAME EÚ PRE VZDELÁVANIE, ODBORNÚ PRÍPRAVU, MLÁDEž A šPORT NOVÝ PROGRAM NA RIEšENIE NOVÝCH VÝZIEV Toto oznámenie dopĺňa návrh nariadenia Európskeho parlamentu a Rady, ktorým sa ustanovuje program „ Erasmus pre všetkých “: jednotný program pre vzdelávanie, odbornú prípravu, mládež a šport na obdobie 2014 – 2020. V tomto programe sa odrážajú priority stratégie Európa 2020 a jej hlavných iniciatív. Táto stratégia predstavuje dôležitú investíciu do ľudí, ktorá prospeje jednotlivcom aj spoločnosti ako takej, keďže podporí rast a zabezpečí prosperitu. Vzdelávanie a odborná príprava sú v dnešnej dobe dôležitejšie než kedykoľvek predtým z hľadiska inovácie, produktivity a rastu, najmä v kontexte súčasnej hospodárskej a finančnej krízy, a napriek tomu je potenciál európskeho ľudského kapitálu stále nedostatočne využívaný. Je potrebné urobiť viac, aby sa zabezpečilo, že systémy vzdelávania a odbornej prípravy poskytnú vedomosti a zručnosti potrebné na čoraz viac globalizovanom trhu práce, čím pomôžu mladým ľuďom a zároveň zabezpečia možnosť celoživotného vzdelávania pre všetkých.Význam vzdelávania a odbornej prípravy pre zamestnanosť, aj pomocou stáží, je obzvlášť dôležitý pre mladých ľudí, ktorých kríza postihla najviac. Okrem toho stále existuje veľká rodová nerovnosť vo vzdelávaní: hoci ženy predbehli mužov v účasti na vysokoškolskom vzdelávaní, ako aj v dosiahnutej úrovni vzdelania, oblasti štúdia sú naďalej oddelené. Ženy sú výrazne menej zastúpené vo vedeckých a technických disciplínach; chlapci majú horšie výsledky, pokiaľ ide čitateľskú gramotnosť, a majú tendenciu predčasne ukončovať školskú dochádzku častejšie ako dievčatá. Sústredené úsilie o dosiahnutie cieľa EÚ, aby do roku 2020 malo menej ako 15 % osôb problémy so základnými zručnosťami, by viedlo k dlhodobému súhrnnému hospodárskemu zisku pre EÚ[1]. Zvýšenie podielu ľudí s vysokoškolským vzdelaním na 40 % by prispelo k zvýšeniu HDP na obyvateľa v EÚ o 4 %[2]. Zabezpečenie, aby systémy vzdelávania a odbornej prípravy boli schopné poskytovať zručnosti potrebné na trhu práce prispeje k dosiahnutiu cieľa stratégie Európa 2020: 75 % zamestnanosť. Európskou pridanou hodnotou programu bude: pomoc občanom pri získavaní viacerých a lepších zručností, posilnenie kvality výučby vo vzdelávacích inštitúciách v EÚ aj mimo nej, podpora členských štátov aj nečlenských partnerských krajín v modernizácii ich systémov vzdelávania a odbornej prípravy, a inovácií v rámci nich, a podpora účasti mladých ľudí na živote spoločnosti, ako aj snaha o vytvorenie európskeho rozmeru v amatérskom športe. Obmedzenia rozpočtu v EÚ a v jej členských štátoch si zároveň vyžadujú zameranie sa na výsledky a nákladovú efektívnosť, sústredenie úsilia v záujme posilnenia systematického dosahu a zníženie administratívnych a prevádzkových nákladov. Kľúčom k dosiahnutiu takejto pridanej hodnoty je posilnenie prepojení a synergie medzi týmto programom a hlavnými politickými prioritami a procesmi EÚ, najmä s vykonávaním stratégií Európa 2020, Vzdelávanie a odborná príprava 2020, stratégií týkajúcich sa mládeže a priorít vonkajšej akcie EÚ. Priority financovania sa musia riadiť spoločnými prioritami a vývojom politiky, v tejto súvislosti nedávne oznámenie o modernizácii vysokoškolského vzdelávania[3] zdôrazňuje kľúčové oblasti politiky, ktoré je potrebné podporiť na zvýšenie úrovní dosiahnutého vzdelania, kvality, atraktívnosti a internacionalizácie systémov vysokoškolského vzdelávania ako aj ich relevantnosti z hľadiska inovácie. STAVANIE NA ÚSPECHOCH V MINULOSTI A ZÍSKANÝCH SKÚSENOSTIACH Z hodnotení vyplýva, že v súvislosti s programami EÚ na obdobie 2007 – 2013 sa už zaznamenal významný systematický dosah, ktorého prínos je omnoho širší a netýka sa len jednotlivých účastníkov programu. Medzinárodná spolupráca vo vysokoškolskom vzdelávaní ukázala, že EÚ sa stala svetovým referenčným pojmom a zdrojom inšpirácie z hľadiska reforiem vysokoškolského vzdelávania. Okrem toho sú tieto programy kľúčové v podpore využívania inovačného prístupu k inter alia rozvoju študijných programov a transparentnosti. V oblasti neformálneho vzdelávania má podpora EÚ veľký vplyv na vzdelanostný a profesionálny rozvoj jednotlivcov a inšpirovala a pomohla tvoriť iniciatívy politiky, ako je napríklad Európska dobrovoľnícka služba. Zložitosť viacerých programov a akcií však musí nahradiť jednoduchšia, efektívnejšia štruktúra s lepšou rovnováhou medzi harmonizáciou a pružnosťou. Napríklad Program celoživotného vzdelávania má 6 podprogramov[4], viac než 50 cieľov a viac než 60 akcií. Program Mládež v akcii sa zameriava na mobilitu a (neformálne) vzdelávanie mladých ľudí, pričom približne 80 % prostriedkov Programu celoživotného vzdelávania sa tiež vzťahuje na aktivity pre mládež. Niektoré akcie nemajú dostatočný kritický objem potrebný na to, aby mali dlhodobý vplyv, alebo sú s nimi spojené vysoké administratívne náklady. Pre medzinárodnú spoluprácu vo vysokoškolskom vzdelávaní je charakteristická aj fragmentácia medzi rôznymi nástrojmi EÚ, ktorými sa vykonávajú podobné ciele a akcie. Komisia v súčasnosti financuje päť programov spolupráce vo vysokoškolskom vzdelávaní s partnermi v rôznych častiach sveta: - Erasmus Mundus sa zameriava najmä na mobilitu a ponúka štipendiá na štúdium v rámci kvalitných spoločných programov druhého stupňa vysokoškolského vzdelávania a doktorandského štúdia a podporuje univerzitné konzorciá spolupracujúce s partnermi v rôznych častiach sveta. - Tempus je program budovania kapacít na modernizáciu vysokoškolského vzdelávania prostredníctvom projektov spolupráce medzi univerzitami EÚ a ich partnermi na západnom Balkáne a v susedných krajinách. - Alfa a Edulink majú podobné ciele vzťahujúce sa na Latinskú Ameriku a krajiny AKT. - Komisia tiež vytvorila program pre spoluprácu s priemyselne rozvinutými krajinami , ktorým sa financujú projekty spoločných a dvojitých diplomov, spoločné projekty mobility a aktivity na podporu politiky. Všetky tieto programy vysokoškolského vzdelávania majú podobné ciele. Financujú porovnateľné, hoci trochu odlišné typy akcií s iným časovým rozvrhom a inými spôsobmi a postupmi vykonávania. Prílišná fragmentácia so sebou prináša riziko prekrývania, komplikuje prístup potenciálnych príjemcov a obmedzuje rozsah prínosu z hľadiska účinnosti, kritického objemu a efektívnosti nákladov. Podporované akcie s novým zameraním sa na priority, ktoré zvýšia pridanú hodnotu EÚ a systematický dosah, prispejú k snahe o vytvorenie väčšieho počtu pracovných miest a zvýšenie rastu v súlade s cieľmi stratégie Európa 2020. Úspory z rozsahu by boli značné, keby mali akcie podobného typu podobné vykonávacie pravidlá a postupy, čím by sa zjednodušila práca pre príjemcov a rovnako aj riadiace orgány. Erasmus pre všetkých bude stavať na výraznom úspechu programov na obdobie 2007 – 2013[5], pričom bude riešiť ich slabé stránky, identifikované v hodnoteniach, a posilní synergiu s inými zdrojmi financovania EÚ. Konkrétne, zatiaľ čo nový program sa zameria na rôzne akcie nadnárodného charakteru, štrukturálne fondy podporia vnútroštátne a regionálne snahy o inter alia modernizáciu infraštruktúry vzdelávacích zariadení, podporu zlepšovania zručností a zvyšovania odbornej prípravy, ako aj mobilitu ľudí na trhu práce a zlepšenie prístupu k vzdelávaniu a odbornej príprave pre nedostatočne zastúpené skupiny. Mobilitu výskumných pracovníkov podporia akcie Marie-Curie[6] v rámci programu Horizon 2020. Aby sa synergia medzi programom Horizon 2020 a spoločnými diplomami na doktorandskej úrovni využila naplno, spoločné diplomy na doktorandskej úrovni budú zastrešené výlučne v rámci akcií Marie-Curie. Erasmus pre všetkých : - zvýši koherenciu a posilní celoživotný prístup k vzdelávaniu prepojením podpory formálneho a neformálneho vzdelávania v rámci celého spektra vzdelávania a odbornej prípravy; - rozšíri rozsah štruktúrovaných partnerstiev, a to medzi rôznymi sektormi vzdelávania, ako aj s podnikateľským prostredím a inými relevantnými aktérmi; - poskytne pružnosť a stimuly, aby pridelenie rozpočtových prostriedkov medzi jednotlivé aktivity, príjemcov a krajiny lepšie odrážalo výsledky a dosah. Názov „Erasmus“ je medzi verejnosťou v EÚ a v zúčastnených krajinách mimo EÚ vo veľkej miere zaužívaný ako synonymum mobility študentov v EÚ, ale aj európskych hodnôt, ako je multikulturalizmus a viacjazyčnosť. Namiesto zachovania čoraz zložitejšieho množstva rôznych názvov sa program bude nazývať „ Erasmus pre všetkých “. Verejné a súkromné orgány v rámci hlavných sektorov vzdelávania, na ktoré sa vzťahuje program, môžu používať tento názov. Okrem toho na účely komunikácie a šírenia informácií bude názov spojený s hlavnými sektormi vzdelávania takto: „ Erasmus – vysokoškolské vzdelávanie“ je spojený so všetkými typmi vysokoškolského vzdelávania v Európe a na medzinárodnej úrovni; „ Erasmus – odborná príprava“ je spojený s odborným vzdelávaním a prípravou, ako aj so vzdelávaním dospelých; „ Erasmus – školy“ je spojený so školským vzdelávaním; a „ Erasmus – zapojenie mládeže“ je spojený s neformálnym vzdelávaním medzi mladými ľuďmi. ŠTRUKTÚRA A KľÚčOVÉ AKCIE PROGRAMU Efektívnejšia štruktúra Program celoživotného vzdelávania, medzinárodné programy vysokoškolského vzdelávania a program Mládež v akcii majú spoločné všeobecné ciele a podporujú aktivity, ktoré je možné rozdeliť do troch širších kategórií: vzdelávacia mobilita, spolupráca medzi vzdelávacími inštitúciami alebo mládežníckymi organizáciami a EÚ alebo medzinárodná spolupráca v oblasti politiky. Majú podobné štruktúry riadenia (napr. výzvy na návrhy na nadnárodnú spoluprácu) a metódy poskytovania podpory (priame riadenie Komisiou alebo nepriame riadenie prostredníctvom výkonných a národných agentúr). Preto s cieľom zabezpečiť väčšiu koherenciu, synergiu a výraznejšie zjednodušenie a umožniť inovatívne mechanizmy financovania, v rámci štruktúry navrhovaného programu sa budú podporovať tri typy kľúčových akcií , ktoré sú komplementárne a navzájom sa posilňujú. - Vzdelávacia mobilita jednotlivcov : mobilita bude predstavovať významný podiel celkového zvýšeného rozpočtu. Toto zvýšenie spolu so zameraním sa na kvalitu mobility a zjednotenie priorít a úsilia by malo zvýšiť kritický objem a dosah aj mimo jednotlivcov a inštitúcie, ktoré sú zapojené. - Spolupráca v oblasti inovácie a osvedčených postupov : viac sa bude zameriavať na posilňovanie inovatívnych partnerstiev medzi vzdelávacími inštitúciami a podnikmi. Pokiaľ ide o vysokoškolské vzdelávanie, dôraz sa bude klásť na budovanie kapacít, hlavne v susedných krajinách, ako aj na strategické partnerstvá s rozvinutými a rozvíjajúcimi sa hospodárstvami. - Podpora reformy politiky: reforma politiky sa zameria na: posilnenie nástrojov a dosahu otvorených metód koordinácie v súvislosti so vzdelávaním, s odbornou prípravou a mládežou; vykonávanie stratégie Európa 2020 a podporu dialógu v rámci politiky s tretími krajinami a medzinárodnými organizáciami. [pic] Medzinárodný rozmer V súčasnosti existuje päť programov spolupráce s tretími krajinami vo vysokoškolskom vzdelávaní. Tieto sa zaradia do troch kľúčových akcií programu, opäť s veľkým dôrazom na mobilitu: - Podpora kvalitných spoločných diplomov a štipendií pre študentov a pracovníkov v oblasti vzdelávania na celom svete sa rozšíri aj mimo relatívne malý počet univerzít zapojených v súčasnosti. - Riadenie medzinárodnej mobility bude vychádzať zo súčasného systému programu Erasmus, v rámci ktorého sa štipendiá udeľujú na základe medziinštitucionálnych dohôd. - Finančné prostriedky sa budú prideľovať podľa tematických a geografických priorít vonkajšej akcie EÚ. - Opatrenia na účely budovania kapacít v záujme modernizácie systémov vysokoškolského vzdelávania sa tiež zefektívnia. Spolupráca so susednými krajinami sa posilní prostredníctvom budovania kapacít a akcií v oblasti mobility, aby sa zabezpečil systematický dosah. Akcie, ktoré sú v súčasnosti financované z programov Alfa, Edulink a bývalého programu Asialink, sa budú realizovať ako budovanie kapacít, podpora rozvoja a modernizácie prostredníctvom spoločných projektov s univerzitami z EÚ a Latinskej Ameriky, Ázie a Afriky. Osobitné akcie Vzhľadom na osobitnú snahu podporovať excelentnosť vo vzdelávaní a výskume v oblasti integrácie EÚ iniciatíva Jean Monnet bude naďalej pokračovať ako osobitná aktivita v rámci programu a poskytne svoje mechanizmy poskytovania podpory. Spolupráca na úrovni EÚ v oblasti športu sa bude chápať podobne, ako osobitná aktivita v rámci programu, s cieľom využiť potenciál na zjednodušenie a zefektívnenie štruktúry viacročného finančného rámca. Kľúčová akcia 1: Vzdelávacia mobilita jednotlivcov Vzdelávacia mobilita na nadnárodnej úrovni – štúdium v partnerskej inštitúcii, výučba, získavanie pracovných skúseností, odborná príprava alebo účasť na dobrovoľníckej práci či výmennom projekte v zahraničí – má jasnú pridanú hodnotu a efektívne môže byť propagovaná iba na európskej úrovni. Vzdelávacia mobilita má potenciál: zvýšiť úroveň kľúčových kompetencií a zručností veľmi dôležitých na trhu práce a v spoločnosti, posilniť zapojenie mladých ľudí do života v demokratickej spoločnosti a podporiť modernizáciu a internacionalizáciu vzdelávacích inštitúcií, čo prospeje EÚ aj tretím krajinám. Mobilita sa preto posilní a zostane hlavným prvkom v celom spektre programu s veľkým dôrazom na mobilitu študentov vysokých škôl. S navrhovaným rozpočtom Komisie by program za sedemročné obdobie mohol poskytnúť príležitosť na mobilitu približne 5 miliónom študentov . V súčasnosti EÚ ročne poskytuje podporu asi 400 000 pobytom v rámci mobility. Tento údaj by sa mohol zvýšiť v priemere na 700 000, pričom minulý rok dosiahol 900 000 vrátane mobility študentov a pracovníkov v oblasti vzdelávania. Odhaduje sa, že medzinárodná mobilita z a do tretích krajín sa bude za sedemročné obdobie vzťahovať na približne 135 000 ľudí. Mobilita však nie je všetko. Tento program umožní, aby pridaná hodnota EÚ bola vyššia, čo zlepší výsledky a podmienenosť, s ktorou sa mobilita spája, a bude sa tiež vyžadovať, aby mobilita bola zasadená do koherentnej stratégie inštitucionálneho rozvoja. Hlavným kritériom financovania bude kvalita, ktorá sa preukáže prostredníctvom obsahu vzdelávania a výučby a vzdelávacích metód, uznania výsledkov vzdelávania, jazykovej a medzikultúrnej prípravy a zlepšených podmienok v hostiteľských organizáciách. Podpora mobility v rámci programu Erasmus pre všetkých sa zameria na štyri kľúčové aktivity: - Mobilita pracovníkov v oblasti vzdelávania najmä učiteľov, školiteľov, vedúcich pracovníkov škôl a pracovníkov s mládežou. - Mobilita študentov vysokých škôl (vrátane spoločných/dvojitých diplomov) a študentov odborného vzdelávania a prípravy . - Erasmus Master pre mobilitu študentov vysokých škôl na účely štúdia na druhom stupni vysokoškolského vzdelávania prostredníctvom nového mechanizmu záruk za pôžičky. - Mobilita mládeže vrátane výmen mládeže a dobrovoľníckej práce . [pic] Mobilita pracovníkov v oblasti vzdelávania : výskum sa zhoduje, pokiaľ ide o kľúčovú úlohu učiteľov a vedúcich pracovníkov škôl v zlepšovaní výsledkov študentov a vzdelávacích systémov. Cieľom je podpora excelentnosti vo výučbe, rozvoj inovatívnych a úspešných vzdelávacích metód a zlepšenie kvality v inštitúciách. Mobilita pracovníkov v oblasti vzdelávania sa výrazne posilní vo všetkých sektoroch vzdelávania vrátane dlhodobej mobility zamestnancov škôl. Predpokladá sa tiež, že bude viac príležitostí na vzdelávaciu mobilitu pracovníkov s mládežou vzhľadom na ich úlohu mienkotvorcov a na zintenzívnenie výmeny osvedčených postupov medzi mládežníckymi organizáciami. Predpokladaná mobilita pracovníkov v oblasti vzdelávania za celé obdobie | 1 000 000 príjemcov | Študenti vysokých škôl : s cieľom reagovať na zvyšujúcu sa internacionalizáciu vysokoškolského sektora sa aktivity týkajúce sa vzdelávacej mobility v rámci programu Erasmus výrazne posilnia a medzinárodne rozšíria aj do susedných krajín, aby sa prispelo k dosiahnutiu cieľa 20 %, pokiaľ ide o mobilitu absolventov vysokoškolského štúdia. Európskym študentom sa umožní medzinárodná mobilita a neeurópski študenti sa zasa budú môcť vzdelávať v EÚ, čím sa podporí obeh talentu a zvýši sa príťažlivosť európskeho vysokoškolského vzdelávania, čo bude vzájomne prospešné pre vysokoškolské inštitúcie a systémy EÚ aj mimo EÚ. Spoločné diplomy: na základe úspechu programu Erasmus Mundus, ktorý sa realizoval s priemyselne rozvinutými krajinami, tento program posilní podporu mobility na účely získania diplomu v rámci spoločných kvalitných študijných programov realizovaných univerzitami v EÚ aj mimo nej. Táto akcia bude otvorená pre ďalšie financovanie od zainteresovaných partnerských krajín. Mobilita na účely získania spoločného diplomu | 34 000 príjemcov | Erasmus Master: diplomy z druhého stupňa vysokoškolského vzdelávania sú základom zvyšovania úrovne kvalifikácie vo vysokoškolskom vzdelávaní a pomoci študentom pri získavaní špecializovaných zručností potrebných na pozíciách náročných na znalosti. Hoci bolonský proces vytvoril viac príležitostí, stále je v rámci EÚ veľmi nízka mobilita na účely získania diplomu. Čiastočným dôvodom je, že tam, kde existujú vnútroštátne systémy študentskej podpory, je tendencia obmedzovať ich rozsah a podporu, ktorú poskytujú, nie je možné využívať v inom členskom štáte. Okrem toho študenti zvyčajne nemajú dostatočnú zábezpeku, na základe ktorej by sa mohli zaručiť za pôžičku, a preto býva riziková prirážka príliš vysoká. Problém je osobitne akútny pre študentov, ktorý chcú absolvovať celý druhý stupeň vysokoškolského štúdia v inom členskom štáte, kde sú poplatky za školné pravdepodobne vysoké. S cieľom vyriešiť tento problém sa programom Erasmus pre všetkých zavedie systém záruk za študentské pôžičky ponúkajúci možnosť študentom druhého stupňa vysokoškolského štúdia, ktorí chcú absolvovať celé štúdium v inom členskom štáte EÚ alebo EHP, dostať pôžičku za zvýhodnených podmienok. Študenti Erasmus Master využívajúci systém záruk za pôžičky | 330 000 príjemcov | Odborné vzdelávanie a príprava študentov : sprístupnenie metód, postupov a technológie používaných v iných krajinách študentom odborného vzdelávania a prípravy pomôže zlepšiť ich zamestnateľnosť v globálnom hospodárstve. Vzdelávanie na pracovisku je základom zamestnateľnosti na všetkých úrovniach vzdelania, najmä v súčasnej situácii extrémne vysokej nezamestnanosti mladých ľudí a potreby zvýšiť kvalitu a príťažlivosť tohto sektora v mnohých európskych krajinách. Z týchto dôvodov sa výrazne zvýši financovanie mobility týchto študentov. Nadnárodné stáže v podnikoch majú veľký potenciál zvýšiť zamestnateľnosť a podstatne sa rozšíria pre študentov odborného vzdelávania a prípravy a tiež študentov vysokých škôl. Cieľom je posilniť prepojenie medzi sférou vzdelávania a podnikateľskou sférou, podporiť podnikanie a uľahčiť prechod od vzdelávania do pracovného prostredia. Vždy, keď to bude možné, sa tieto stáže zamerajú na medzery v zručnostiach, či už pokiaľ ide o krajiny alebo sektory. Mobilita študentov vysokých škôl v rámci EÚ a mimo nej | 2 165 000 príjemcov | Mobilita študentov odborného vzdelávania a prípravy | 735 000 príjemcov | SPOLU | 2 900 000 príjemcov | - z toho stáže | 700 000 príjemcov | Neformálne vzdelávanie: neformálnym vzdelávaním sa dopĺňajú formálne vzdelávacie skúsenosti. V tomto zmysle má mobilita veľký vplyv na osobný rozvoj, sociálnu inklúziu, aktívne občianstvo a zamestnateľnosť mladých ľudí. Tento vplyv je obzvlášť dôležitý pre mladých ľudí zo znevýhodneného prostredia. Z tohto dôvodu sa zvýši mobilita mladých ľudí prostredníctvom výmen mládeže a dobrovoľníckej práce. Mobilita mládeže | 540 000 príjemcov | Kľúčová akcia 2: Spolupráca v oblasti inovácie a osvedčených postupov Projekty nadnárodnej spolupráce sú základom podpory transparentnosti, otvorenosti a excelentnosti a uľahčenia výmeny osvedčených postupov medzi inštitúciami. S cieľom prispieť k správe a vykonávaniu stratégie Európa 2020 a k činnostiam otvorenej metódy koordinácie program poskytne väčšiu podporu projektom spolupráce zameraným na rozvoj, prenos a realizáciu inovatívnych postupov v oblasti vzdelávania, odbornej prípravy a mládeže. Okrem toho nový program podporí medzinárodnú spoluprácu a budovanie kapacít v tretích krajinách. Podpora spolupráce v rámci programu Erasmus pre všetkých sa zameria na štyri kľúčové aktivity: - Strategické partnerstvá medzi vzdelávacími subjektmi/mládežníckymi organizáciami a/alebo inými relevantnými aktérmi. - Rozsiahle partnerstvá medzi vzdelávacími subjektmi a subjektmi odbornej prípravy a podnikmi vo forme znalostných aliancií pre vysokoškolské vzdelávanie a aliancií pre sektorové zručnosti. - Platformy podpory IT vrátane iniciatívy e-Twinning. - Budovanie kapacít v tretích krajinách s intenzívnym zameraním sa na susedné krajiny. [pic] Strategické partnerstvá: strategické partnerstvá budú reagovať na zvyšujúcu sa potrebu inovatívnejších prístupov k vzdelávaniu prostredníctvom rôznych dohôd o spolupráci s odlišným finančným rozsahom, ktorých cieľom bude posilniť nadnárodnú spoluprácu medzi vzdelávacími inštitúciami/mládežníckymi organizáciami a/alebo inými aktérmi. Program prepojí aktivity v oblasti mobility a spolupráce a posilní systematický dosah (napr. projekty spolupráce medzi školami by sa mohli vzťahovať na rozvoj vzdelávacích a študijných programov aj na výmeny pracovníkov v oblasti vzdelávania). Podobne, aby sa podporil európsky rozmer vo vnútroštátnych systémoch dobrovoľníckej práce, podpora sa môže využiť na otvorenie týchto systémov pre nadnárodnú mobilitu. Na základe skúseností z programov za obdobie 2007 – 2013 (Comenius Regio, Mládež v akcii) sa budú podporovať partnerstvá zahŕňajúce regionálne a miestne orgány a prepájajúce aktérov z rôznych sektorov s cieľom posilniť inovatívne, integrovanejšie celoživotné vzdelávacie prístupy, účinnejšie využívanie zdrojov a kvalitnejšie systémy mobility. Zapojené strategické partnerstvá/inštitúcie | 23 000 partnerstiev a 115 000 inštitúcií | V záujme podpory inovácie a zamestnateľnosti študentov program posilní spoluprácu s podnikateľskou sférou prostredníctvom rozsiahlych nadnárodných projektov. Znalostné aliancie: v hlavnej iniciatíve stratégie Európa 2020 „Inovácia v Únii“ sa zdôraznil zásadný význam pomoci univerzitám pri modernizácii a posilňovaní kvality a inovácie prostredníctvom „znalostných aliancií“. Ide o štruktúrované partnerstvá medzi inštitúciami vysokoškolského vzdelávania a podnikmi, ktorými sa rozvíjajú inovatívne spôsoby získavania a spoločného využívania znalostí, posilňuje tvorivosť a podnikanie a navrhujú a realizujú nové študijné programy a kvalifikácie. Program bude reagovať na zvýšený záujem podnikov a sektorov vzdelávania o tento typ spolupráce s cieľom budovania inovácie a rastu v Európe[7]. Aliancie pre sektorové zručnosti: sektorové projekty medzi podnikmi a poskytovateľmi vzdelávania a odbornej prípravy na účely tvorby nových sektorovo orientovaných vzdelávacích a študijných programov, rozvoja inovatívnych spôsobov odborného vzdelávania a prípravy a zavedenia nástrojov uznávania v celej EÚ do praxe. Inštitúcie a podniky zapojené do znalostných aliancií/aliancií pre sektorové zručnosti | 400 aliancií a 4 000 inštitúcií | Platformy IT podpory a virtuálna mobilita : program bude reagovať na potrebu alternatívnych foriem mobility prostredníctvom pridelenia väčšej úlohy platformám IT podpory. Takéto platformy môžu s veľmi nízkymi nákladmi poskytovať partnerské vzdelávanie a výmenu osvedčených postupov výrazne väčšej skupine potenciálnych príjemcov. Otvorené vzdelávacie zdroje, ako je vzdelávanie elektronickou formou a virtuálna mobilita, sú tiež čoraz dôležitejšie pre medzinárodnú príťažlivosť vzdelávacích inštitúcií. Iniciatíva e-Twinning v rámci spolupráce škôl sa značne posilní a bude inšpiráciou pre podobné iniciatívy v oblasti odborného vzdelávania a prípravy, vzdelávania dospelých a práce s mládežou. Otvorí sa pre susedné krajiny. Platformy informačných technológií | 3 platformy | Medzinárodná spolupráca a budovanie kapacít : spolupráca s tretími krajinami sa plne zaintegruje do kľúčových akcií programu v súlade s prioritami vonkajšej politiky EÚ, pričom sa bude vychádzať zo skúseností programov v období 2007 – 2013, najmä Tempus a Erasmus Mundus. Zameria sa na zlepšenie kvality, relevantnosti a správy vysokoškolského vzdelávania prostredníctvom projektov „zdola nahor“ vykonávaných medzinárodnými konzorciami. V rámci reakcie na silnú politickú výzvu posilniť podporu susedných krajín EÚ program podporí budovanie kapacít inštitúcií a modernizáciu systémov vysokoškolského vzdelávania prostredníctvom spolupráce a štrukturálnych opatrení. Tieto aktivity úzko prepojí s mobilitou študentov a pracovníkov v oblasti vzdelávania. Program prispeje aj k modernizácii systémov a budovaniu miestnych kapacít v Ázii, Latinskej Amerike a krajinách AKT a tiež podporí projekty spolupráce v oblasti neformálneho vzdelávania. Projekty spolupráce v oblasti budovania kapacít vo vysokoškolskom vzdelávaní | 1 000 projektov | Kľúčová akcia 3: Podpora reformy politiky Informovaná tvorba politiky, dôsledná analýza krajiny a mnohostranný dohľad sú dôležité pri plnení strategických priorít Európy. Vzájomné vzdelávanie na úrovni EÚ a na medzinárodnej úrovni potvrdilo svoj význam, pokiaľ ide o účinnosť investícií do vzdelávania a pomoc členským štátom pri vykonávaní nových politík a reforiem. Rôzne nástroje transparentnosti EÚ vytvorené v rámci Programu celoživotného vzdelávania majú obrovský dosah. Viac než 10 miliónov ľudí už pri hľadaní zamestnania používa online životopis „Europas“ . Podpora reformy politiky v rámci programu Erasmus pre všetkých sa zameria na tri kľúčové aktivity: - Podpora otvorených metód spolupráce (ET 2020, stratégia EÚ pre mládež) a Európsky semester (Európa 2020). - Nástroje EÚ: valorizácia a vykonávanie. - Dialóg v rámci politiky (zainteresované strany, tretie krajiny, medzinárodné organizácie). [pic] Program zvýši podporu aktivít, ktoré pomáhajú usmerniť agendu EÚ v oblasti vzdelávania, odbornej prípravy a mládeže , najmä prostredníctvom otvorených metód koordinácie: vývoj ukazovateľov, štatistiky a referenčných hodnôt a monitorovanie trendov a vývoja v rámci politiky; partnerské vzdelávanie a prieskumy; analýza politiky a porovnávacie štúdie. Program bude viac podporovať vykonávanie nástrojov transparentnosti EÚ (napr. EQF, ECTS, ECVET)[8] na vnútroštátnej úrovni a siete týkajúce sa celej EÚ. Podporí vykonávanie nástroja „ U-Multirank“ , hodnotiaceho a informačného nástroja založeného na výsledkoch, prostredníctvom ktorého bude možné vytvoriť si obraz o inštitúciách vysokoškolského vzdelávania s cieľom zlepšiť transparentnosť sektora vysokoškolského vzdelávania, pričom prvé výsledky by mali byť k dispozícii v roku 2013. Program poskytne podporu aj osobitným agendám politiky, ktoré majú tematickú prioritu, vrátane programu modernizácie vysokoškolského vzdelávania, bolonského procesu (vysokoškolské vzdelávanie) a kodanského procesu (odborné vzdelávanie a príprava), programu pre školy v 21. storočí, európskeho programu vzdelávania dospelých a štruktúrovaného dialógu s mladými ľuďmi vrátane prevádzkovej podpory Európskeho fóra mládeže a partnerstiev s reprezentatívnymi MVO pre mládež. Podporí a zintenzívni aj vykonávanie ôsmich kľúčových kompetencií pre celoživotné vzdelávanie stanovených v európskom rámci 2008[9]. Podpora reformy politiky sa zameria na dosiahnutie osobitných cieľov stratégie ET 2020 a cieľov stratégie Európa 2020 v oblasti vzdelávania a ľudského kapitálu. Program sa prostredníctvom otvorenej metódy koordinácie sústredí na hlavné témy politiky, ktoré prispievajú k dosiahnutiu týchto kľúčových cieľov EÚ: podpora používania informačných a komunikačných technológií na školách[10] ako aj na všetkých úrovniach formálneho vzdelávania; zvýšenie úrovne gramotnosti mladých a dospelých Európanov; zníženie predčasného ukončovania školskej dochádzky; podpora excelentnosti a silnejších prepojení medzi vzdelávaním, výskumom a inováciou; zintenzívnenie jazykového vzdelávania a zlepšenie transverzálnych kompetencií, ako je schopnosť učiť sa a podnikanie. Zintenzívni sa dialóg v rámci politiky s tretími krajinami ako aj so susednými krajinami, ale aj so strategickými partnermi v rozvíjajúcich sa a rozvinutých krajinách v súlade s prioritami vonkajšej politiky EÚ. Iniciatíva Jean Monnet Iniciatíva sa začala uplatňovať v roku 1989 a v súčasnosti ju uplatňuje 62 krajín sveta a približne 740 univerzít ponúka kurzy Jeana Monneta ako súčasť ich študijných programov. V rokoch 1990 a 2009 pomohla iniciatíva Jean Monnet vytvoriť približne 3 500 projektov v oblasti štúdií európskej integrácie vrátane 141 európskych centier excelentnosti Jeana Monneta, 775 miest a 2 007 stálych študijných programov a európskych modulov. Na základe skúseností a osvedčených postupov v rámci tejto iniciatívy program podporí výučbu a výskum v oblasti európskej integrácie v členských štátoch EÚ a vo svete (najmä v kandidátskych a susedných krajinách). Podporí sa diverzifikácia štúdií ako aj vyrovnanejšia geografická pôsobnosť a účasť novej generácie učiteľov. Vzhľadom na medzinárodne uznávané výborné akademické výsledky vo viacerých odboroch, ktoré sú relevantné z hľadiska európskej integrácie, program bude naďalej poskytovať osobitnú podporu College of Europe (v Bruggách a Natoline), s cieľom rozšíriť aktivity tejto inštitúcie do susedných krajín, a Európskemu univerzitnému inštitútu, s cieľom rozvoja jeho kapacity propagovať dobrú správu politík EÚ. Obidve inštitúcie budú vyzvané, aby posilnili svoju vzájomnú spoluprácu. Ďalšie akademické inštitúcie, ktoré sú aktívne v oblasti európskej integrácie, budú mať prístup k programu v súlade s pridanou hodnotou ich aktivít. Pre inštitúcie, ktoré majú záujem o získanie uznania kvality ich študijných programov v oblasti európskej integrácie, Komisia zavedie značku excelentnosti Jeana Monneta . Sieť profesorov v rámci iniciatívy Jean Monnet tiež slúži ako think tank pre podporu správy a tvorby politiky EÚ. Dialóg medzi akademickým sektorom a tvorcami politiky sa teda posilní. Akcia šport V záujme rozvoja európskeho rozmeru v športe program poskytne podporu týmto aktivitám: - nadnárodné projekty spolupráce; - významné nekomerčné európske športové podujatia; - zlepšenie informačnej základne pre tvorbu politiky v oblasti športu; - budovanie kapacít v športe; - dialóg s relevantnými európskymi zainteresovanými stranami. Program sa zameria na: posilnenie dobrej správy a zlepšenie informačnej základne týkajúcej sa športu v EÚ; propagáciu fyzickej aktivity prospešnej pre zdravie; využitie potenciálu športu na podporu sociálnej inklúzie; podporu dvojitých kariér prostredníctvom vzdelávania a odbornej prípravy atlétov a riešenie medzinárodných hrozieb, ako je doping, ovplyvňovanie výsledkov zápasov, násilie, rasizmus a netolerancia. Príjemcovia podpory programu budú verejné orgány alebo organizácie občianskej spoločnosti, ktoré vyvíjajú aktivity v oblasti amatérskeho športu. Podporované projekty a siete budú slúžiť najmä na vykonávanie a monitorovanie usmernení a odporúčaní prijatých členskými štátmi a/alebo športovými organizáciami v oblastiach, ako je dobrá správa, dvojité kariéry a úroveň zapojenia do športu a fyzickej aktivity. ROZPOčET A VYKONÁVANIE V hodnoteniach súčasných programov sa zdôrazňuje, že najúčinnejší a najefektívnejší spôsob dosiahnutia výsledkov je prostredníctvom systému agentúr EÚ a národných agentúr. Finančné audity agentúr a posúdenie Dvora audítorov ukazujú, že v riadiacom postupe bola veľmi nízka miera chýb (menej ako 2 %). Program bude preto vychádzať z existujúceho základného systému, pričom sa posilnia mechanizmy poskytovania podpory, aby sa znížili náklady na administratívu a riadenie . Rozpočet V tabuľke 1 a grafe 1 sa uvádza navrhované rozdelenie finančných prostriedkov medzi hlavné akcie. Na základe skúseností a vzhľadom na zvýšený dôraz na mobilitu budú na vzdelávaciu mobilitu pridelené približne dve tretiny rozpočtu. Hoci spolupráca a reforma politiky sú veľmi dôležité z hľadiska dosahu politiky, prirodzene budú mať obmedzenejší vplyv na rozpočet, vzhľadom na charakter aktivít v tomto smere. Pokiaľ ide o medzinárodnú zložku programu, je v súlade s prioritami vonkajšej politiky EÚ. Ročné prideľovanie rozpočtových prostriedkov bude pružné, aby bolo možné reagovať na medzinárodné udalosti. TABUĽKA 1: PREDBEŽNÉ PRIDELENIE ROZPOČTOVÝCH PROSTRIEDKOV PODĽA TYPU AKCIE NA VZDELÁVANIE, ODBORNÚ PRÍPRAVU A MLÁDEŽ (okrem výdavkov na iniciatívu Jean Monnet, šport a administratívu) Kľúčové akcie a aktivity | Približné % z celkovej sumy | Zameranie aktivít | Kľúčová akcia 1: Vzdelávacia mobilita jednotlivcov | 66 % | pracovníci v oblasti vzdelávania, študenti vysokých škôl a odborného vzdelávania a prípravy, spoločné diplomy druhého stupňa vysokoškolského vzdelávania, Erasmus Master (nástroj záruk za študentské pôžičky), mládež | Kľúčová akcia 2: Spolupráca v oblasti inovácie a osvedčených postupov | 26 % | strategické partnerstvá, znalostné aliancie, aliancie pre sektorové zručnosti a IT platformy | Kľúčová akcia 3: Podpora reformy politiky | 5 % | podpora správy a otvorenej metódy koordinácie stratégie Európa 2020 | Granty na prevádzku pre národné agentúry | 3 % | GRAF 1: PRIDELENIE ROZPOČTOVÝCH PROSTRIEDKOV PODĽA TYPU AKCIE PRE TENTO PROGRAM [pic] Štruktúra programu bude organizovaná podľa troch kľúčových akcií, ale prístup k programu bude otvorený hlavným sektorom, na ktoré sa v súčasnosti vzťahuje Program celoživotného vzdelávania a program Mládež v Akcii. V tabuľke 2 a grafe 2 sa uvádza simulácia možného rozdelenia finančných prostriedkov podľa sektora , na základe priorít a osobitných aktivít uvedených v texte, v porovnaní so situáciou v rokoch 2007 – 2013. Je však potrebné poznamenať, že údaje by sa mali chápať ako približné odhady. Počas vykonávania programu bude možné zistiť, ako sa čerpajú rozpočtové prostriedky podľa hlavných sektorov vzdelávania, odbornej prípravy a mládeže, a informovať o tom[11]. Simulácia ukazuje, že rozpočet navrhnutý na program by umožnil všetkým sektorom vzdelávania a neformálneho vzdelávania mládeže zvýšiť úroveň financovania. TABUĽKA 2: MOŽNÉ ÚROVNE FINANCOVANIA PODĽA SEKTORA NA OBDOBIE 2014 – 2020, V POROVNANÍ S PROGRAMAMI NA OBDOBIE 2007 – 2013 (v mil. EUR, EÚ-27) Erasmus pre všetkých | Programy na obdobie 2007 – 2013* | Ročný priemer na obdobie 2014 – 2020 | Zvýšenie v % | Zameranie | Erasmus –vysokoškolské vzdelávanie (vrátane terciárneho OVP) | 585 | 1100 – 1150 | 85 %-95 % | študenti, pracovníci v oblasti vzdelávania, spoločné programy, štúdium na druhom stupni vysokoškolského vzdelávania, strategické partnerstvá, znalostné aliancie | Erasmus – vysokoškolské vzdelávanie –medzinárodný rozmer (financovanie v rámci okruhu 4) | 220** | 259 | 17 % | študenti, pracovníci v oblasti vzdelávania, budovanie kapacít, najmä v susedných krajinách | Erasmus – odborná príprava (OVP a vzdelávanie dospelých) | 330 z toho 60 na vzdelávanie dospelých | 500 – 540 z toho približne 110 na vzdelávanie dospelých | celkovo 50 % - 60 %, asi 80 % na vzdelávanie dospelých | študenti, pracovníci v oblasti vzdelávania, strategické partnerstvá, aliancie pre sektorové zručnosti, IT platformy | Erasmus – školy | 180 | 250 – 275 | 40 % -55 % | pracovníci v oblasti vzdelávania, strategické partnerstvá, IT platformy | Erasmus – zapojenie mládeže | 150 | 190 – 210 | 25 % — 40 % | mládež, pracovníci v oblasti vzdelávania, strategické partnerstvá, IT platformy | Grant na prevádzku (národné agentúry) | 55 | 63 | 15 % | Podpora politiky | 75 | 92 | 20 % | Jean Monnet | 30 | 45 | 50 % | Šport | neuvádza sa | 34 | neuvádza sa | * Zahŕňa činnosti financované v roku 2010, ktoré pokrývajú EÚ-27, indexované 2017. ** Ide o predbežný odhad úrovne financovania prideleného na medzinárodnú spoluprácu v oblasti vysokoškolského vzdelávania. | GRAF 2: MOŽNÝ VÝVOJ ROČNÉHO FINANCOVANIA NA OBDOBIE 2014 – 2020 V POROVNANÍ S OBDOBÍM 2007 – 2013 [pic]Viacero oddelených priorít a aktivít politiky bude zaradených do troch typov kľúčových akcií. Viacjazyčnosť sa bude podporovať prostredníctvom mobility študentov a učiteľov jazykov, spolupráce na vývoji inovatívnych nástrojov a metód jazykového vzdelávania a podpory politiky v oblasti reformy jazykového vzdelávania a jazykovej diverzity vo vzdelávacích systémoch. Z niekoľkých aktivít sa stanú efektívnejšie, lepšie zamerané priority s novými aktivitami odrážajúcimi nové výzvy (napr. značné zvýšenie mobility pracovníkov v oblasti vzdelávania v záujme podpory kvality v inštitúciách odborného vzdelávania a prípravy). Školy budú mať podporu v zapájaní sa do nadnárodných partnerstiev a dohôd o spolupráci s ich partnermi v iných krajinách EÚ, aby sa posilnil dosah podpory EÚ a podporila synergia medzi rôznymi formami spolupráce, ako je virtuálna mobilita, mobilita žiakov a pracovníkov v oblasti vzdelávania a pedagogické projekty. Naopak niektoré aktivity sa zredukujú alebo zastavia vzhľadom na ich obmedzenejší systematický dosah, príliš vysoké náklady alebo existenciu iných zdrojov financovania EÚ, ktorými sa podporujú podobné aktivity. Tieto zahŕňajú študijné návštevy, prípravné návštevy a workshopy pre dospelých; intenzívne programy Erasmus (ktoré sa začlenia do širších aktivít zameraných na intenzívnu spoluprácu medzi inštitúciami vysokoškolského vzdelávania) a pokračovanie odbornej prípravy dospelých na trhu práce (ktoré sa presmeruje na iné financovanie EÚ, najmä na Európsky sociálny fond). Minimálne pridelené rozpočtové prostriedky na sektor : v rámci vykonávania programu sa zabezpečí, aby sa každému z piatich hlavných širších sektorov pridelili primerané rozpočtové prostriedky, aby sa predišlo tomu, že financovanie pridelené hlavným kategóriám zainteresovaných strán a príjemcov sa zníži pod úroveň nižšiu, ako je úroveň garantovaná v programoch na obdobie 2007 – 2013. Zodpovedajúce predbežné pridelené rozpočtové prostriedky vyjadrené ako percento z celkového rozpočtu (okruh 1) by boli: 25 % na vysokoškolské vzdelávanie; 17 % na odborné vzdelávanie a prípravu a vzdelávanie dospelých (z toho 2 % na vzdelávanie dospelých); 7 % pre školy a 7 % pre mládež . Tieto pridelené rozpočtové prostriedky vychádzajú zo súčasnej situácie, aby sa zabezpečila kontinuita garantovaného minima poskytovaného hlavným sektorom vzdelávania. Okrem týchto minimálnych čiastok zostáva významná nepridelená rezerva, ktorú pravdepodobne využijú všetky sektory. Napríklad v Programe celoživotného vzdelávania všetky sektory vzdelávania absorbovali viac finančných prostriedkov, ako bola ich garantovaná minimálna suma. Vykonávanie Program, a najmä jeho ustanovenia o riadení, zdôraznia prideľovanie finančných prostriedkov na základe zefektívnenia, zjednodušenia a dosiahnutých výsledkov. Zároveň sa pri jeho vykonávaní bude prihliadať aj na potrebu pružnosti a rozlíšenia, aby sa zabezpečila rovnováha týchto snáh o zefektívnenie. V záujme zjednodušenia a zefektívnenia program zníži počet aktivít podporovaných v programoch na obdobie 2007 – 2013 zo 75 na 11 [12] (4 aktivity týkajúce sa mobility, 4 aktivity týkajúce sa spolupráce a 3 aktivity týkajúce sa podpory politiky). Aby sa zvýšila efektívnosť, viac sa budú využívať paušálne granty. Úspešné príklady, ako sú paušálne granty pre mobilitu študentov v rámci programu Erasmus, sa využijú v širšej miere na akcie týkajúce sa mobility. Administratívna záťaž sa zníži, keďže národné agentúry už nebudú riadiť jednotlivé žiadosti o mobilitu. Zníženie počtu aktivít o 85 % v porovnaní so súčasnou situáciou umožní zvýšenie efektívnosti systému o približne 30 % prostredníctvom zefektívnenia štruktúry programu a zamerania sa na systematický dosah. K tomuto zvýšeniu by došlo vďaka zníženiu vnútornej komplexnosti programu na základe zredukovania cieľov, koncentrácie na kľúčové akcie, uplatnenia horizontálnych aktivít a ukončenia akcií, ktoré sa prekrývajú, sú menej účinné alebo príliš malé. Ďalšie zvýšenie produktivity o 10 % by sa mohlo očakávať na základe prijatia spoločných nástrojov po spojení programov a zavedení jednej koordinujúcej národnej agentúry na krajinu. K tomuto zvýšeniu by došlo vďaka zlúčeniu prevádzkových výdavkov a s tým súvisiacim úsporám z rozsahu: jeden systém IT na riadenie financií pridelených národným agentúram, jeden súbor pravidiel, znížené množstvo finančných transakcií a pod. Už teraz sú omnoho nižšie celkové administratívne náklady agentúr pre väčší Program celoživotného vzdelávania ako pre menší program Mládež v akcii (4,5 % oproti 8 %). Cieľom teda bude dosiahnuť prostredníctvom kumulovaného účinku vyplývajúceho zo zjednodušenia zvýšenie produktivity o 40 % . Celkovo by kombinovaný vplyv mal zvýšiť sumu riadenú jednou osobou (ekvivalent plného pracovného času) zo 6 mil. EUR na 10 mil. EUR. Kontroly sa budú riadiť zásadou jednotného auditu: každý členský štát bude prostredníctvom určeného národného orgánu vykonávať monitorovanie a dohľad nad aktivitami týkajúcimi sa programu na vnútroštátnej úrovni. Národná agentúra bude zodpovedná za kontrolu príjemcov programu a Komisia, aby sa predišlo prekrývaniu, bude dohliadať a koordinovať systém kontroly a stanoví minimálne požiadavky. Kontroly budú zväčša založené na analýze rizika. Tieto opatrenia sa začínajú uplatňovať už v súčasných programoch. Výsledná zjednodušená a zefektívnená štruktúra by bola ľahko prispôsobiteľná s nízkymi dodatočnými nákladmi a zvýšenie rozpočtu o približne 70 %, ako sa navrhuje v oznámení o viacročnom finančnom rámci Komisie, je možné dosiahnuť využitím už existujúcich zdrojov . Erasmus Master (systém záruk za študentské pôžičky pre študentov druhého stupňa vysokoškolského štúdia) sa bude realizovať prostredníctvom správcu s mandátom vykonávať ho na základe finančných dohôd stanovujúcich podrobné pravidlá a požiadavky, ktorými sa bude riadiť vykonávanie tohto finančného nástroja, ako aj zodpovedajúce povinnosti strán dohody. Vykonávacie ustanovenia podporia prideľovanie finančných prostriedkov na základe výsledkov a pridanej hodnoty EÚ na základe kvalitatívnych, a keď je to možných, kvantitatívnych kritérií. Pokiaľ ide o akciu 1 (mobilita), 25 % finančných prostriedkov pridelených národným agentúram bude rozdelených na základe kvantifikovateľných zásad, ako je napríklad plnenie rozpočtu, počet jednotlivcov zapojených do mobility a vykonávanie pracovných programov národných agentúr. Ide o rovnaký podiel ako výška prostriedkov pridelených na základe výsledkov uplatniteľná na program Erasmus. Tento návrh by mal vychádzať z týchto skúseností. Zostávajúci rozpočet bude v zásade pridelený národným agentúram na základe počtu obyvateľov. Kvalitatívne kritériá na zvýšenie pridanej hodnoty EÚ sa budú uplatňovať najmä na kľúčové akcie 2 (spolupráca) a 3 (reforma politiky), ako napríklad úroveň záväzkov zainteresovaných strán vstupujúcich do partnerstva, pokiaľ ide o inštitúcie a zdroje, či prepojenie medzi aktivitami otvorenej metódy koordinácie a výzvami identifikovanými v súvislosti so správou stratégie Európa 2020. Hoci sa zabezpečí stabilita úrovní financovania, aby sa vyhlo kolísaniu v rámci financovania, prideľovanie rozpočtových prostriedkov na medzinárodný rozmer programu sa bude riadiť geografickými a rozvojovými prioritami, ako aj prioritami v rámci politiky, stanovenými v súvislosti s vonkajšou akciou EÚ. Zavedú sa systémy plánovania a podávania správ, aby sa zabezpečili a sledovali toky mobility do a z rôznych regiónov mimo EÚ. Pri príprave tohto oznámenia a návrhu nového programu Komisia konzultovala široké spektrum strán: vedúcich predstaviteľov vzdelávacích inštitúcií, učiteľov, výskumných pracovníkov a študentov, podniky a sociálnych partnerov, vlády a medzinárodné orgány, ako aj zainteresované strany, ktoré vyvíjajú aktivity v oblasti práce s mladými ľuďmi. ERASMUS PRE VšETKÝCH: INVESTÍCIA DO NAšEJ BUDÚCNOSTI EÚ čelí jednému z najťažších období od svojho vzniku. Udržateľné riešenie krízy nie je možné dosiahnuť, pokiaľ nebude existovať jasný záväzok dosiahnuť excelentnosť a spravodlivosť prostredníctvom vzdelávania, podporovať mobilitu a tvoriť európsku identitu na základe multikulturalizmu a rozmanitosti, ktoré charakterizujú európsky model. Jediná cesta vpred je investovať do ľudí v Európe. Cieľom nového programu Erasmus pre všetkých je umožniť miliónom ľudí v celej Európe, ale aj vo svete, využiť jedinečnú medzinárodnú skúsenosť. Na základe integrácie vzdelávania, odbornej prípravy, mládeže a športu program vytvorí efektívnu štruktúru, aby z neho mohlo ťažiť viac ľudí a zvýšil sa jeho dosah a vplyv. Zužitkovaním jedného z najväčších úspechov Európy, programu Erasmus, nový „Erasmus pre všetkých“ podporí medzinárodnú mobilitu tým, že ho prinesie do škôl, odborného vzdelávania a prípravy, vysokoškolského štúdia druhého stupňa a osobitných oblastí práce s mládežou, ako je dobrovoľnícka práca. Kľúčovú úlohu EÚ ako katalyzátora dynamiky hospodárstva a politickej stability je možné zabezpečiť iba ak súkromní, verejní, vnútroštátni a medzinárodní aktéri jasne vyjadria svoj jednoznačný záväzok budovať budúcnosť na základe vzdelania a odbornej prípravy. [1] Európska sieť expertov na ekonomiku vzdelávania (EENEE), súhrn politiky, september 2011. [2] Správa poľského predsedníctva týkajúca sa zdrojov rastu v Európe pod názvom „Smerom k Európskemu konsenzu o raste“, október 2011. [3] KOM(2011) 567 z 20.9.2011. [4] Erasmus, Comenius, Leonardo, Grundtvig, Transverzálny program, Jean Monnet. [5] Program celoživotného vzdelávania (vrátane programov Erasmus, Comenius, Leonardo, Grundtvig), Erasmus Mundus Tempus, dvojstranné programy spolupráce s priemyselne rozvinutými krajinami, programy Edulink, Alfa a Mládež v akcii, ako aj športové prípravné akcie na obdobie 2009 – 2011. [6] V názve programu sa odzrkadľuje význam dôležitých objavov nositeľky Nobelovej ceny: Marie Sklodowska Curie [7] Programy a systémy Horizon 2020 vrátane Európskeho inovačného a technologického inštitútu (EIT) a znalostných aliancií v rámci programu Erasmus pre všetkých majú spoločný, celkový cieľ: zvýšiť inovačnú kapacitu Európy. V riešení inovačnej medzery Európy však prispievajú doplňujúcim spôsobom: Horizon 2020 podporou silnejšieho prepojenia medzi výskumom a inováciou (nevzťahuje sa na vzdelávacie aktivity); EIT prostredníctvom úplnej integrácie tzv. znalostného trojuholníka (výskum, inovácia a vzdelávanie); a znalostné aliancie prostredníctvom posilnenej spolupráce medzi vzdelávaním a inováciou. [8] EQF: európsky kvalifikačný rámec; ECTS: Európsky systém prenosu a zhromažďovania kreditov; ECVET: Európsky systém kreditov pre odborné vzdelávanie a prípravu. [9] Odporúčanie Európskeho Parlamentu a Rady z 18. decembra 2006 o kľúčových kompetenciách pre celoživotné vzdelávanie. [10] Podpora sa poskytne plne v súlade s opatrením č. 68 Digitálnej agendy, ktorým sa členské štáty povzbudzujú, aby zaradili elektronické vzdelávanie do vnútroštátnych politík pre modernizáciu vzdelávania a odbornej prípravy. [11] Nie je možné úplne a priamo porovnať súčasnú a budúcu rozpočtovú situáciu. Odhady sa zakladajú na hlavných typoch akcií podporovaných v programoch na obdobie 2007 – 2013 a 2014 – 2020. Niektoré výdavky v súčasnosti zarátané do sektorového rozpočtu sú vyňaté, keďže budú spoločné (napr. granty na prevádzku národných agentúr a aktivity na podporu politiky). Pridelenie rozpočtových prostriedkov na základe výsledkov nie je možné presne odhadnúť vopred. [12] Okrem iniciatívy Jean Monnet a šport.